**Taranto** (grčki: *Taras*, latinski: *Tarentum*) je glavni grad istoimene talijanske provincije Taranto u regiji Apulija od 198 728 stanovnika.

Geografske karakteristike
-------------------------

*Taranto* leži na poluotoku - Salento (istočnom kraku Apeninskog poluotoka), duboko unutar Tarantskog zaljeva, kojeg ovdje zovu **Mare Grande** (*Veliko more*) i slijedećeg manjeg zaljeva - .**Mare Piccolo** (*Malo more*). On nije bio zaljev, nago laguna sve do 15. vijeka kad je zbog novoizgrađenog aragonskog dvorca prokopan kanal, radi njegove obrane.

otočići *San Pietro* (veći) i *San Paolo* (manji) štite vanjsku trgovačku luku u *Mare Grande*, a unutar manjeg zaljeva *Mare Piccolo* smještena je ratna luka.

Historija
---------

*Glavni članak: Historija Taranta*
### Taranto kao grčka kolonija

Kao godina osnivanja *Taranta* uzima se 706. pne. iako je to vjerojatno zbilo ranije tokom 8. vijeka pne. kad su grčki kolonisti iz Sparte i Lakonije zauzeli mesapijsko selo **Taras** na ušću istoimene riječice (današnja Tara). Oni su osnovali potpuno novi grad na poluotoku, koji je to prestao biti 1480. kad je prokopan kanal između tadašnje lagune (Mare Piccolo) i velikog zaljeva (Mare Grande).

Pogled iz zraka na Taranto
*Taras* je ubrzo postao jedan od vodećih gradova Magna Graecia (grčke kolonije u Južnoj Italiji), njegovi stanovnici osnovali su sami nekoliko drugih primorskih gradova. *Taras* je dosegao vrhunac svoje vojne i ekonomske moći u 4. vijeku pne. kad je u njemu djelovao veliki filozof i naučnik Arhita, ali je nakon njegove smrti nazadovao zbog niza ratova u kojima je sudjelovao. Njegovo nazadovanje kulminiralo je 272. pne. kad su ga zauzeli Rimljani. Tokom Drugog punskog rata - *Taras* su zauzeli Kartažani pod vodsvom generala Hanibala, ali su ga Rimljani ponovno zauzeli i opljačkali - 209. pne.. Pod rimskom vladavinom - *Tarentum*, kako su ga oni zvali, više nikad nije povratio svoj značaj i broj stanovnika, iako su mu oni dali brojne privilegije, nebili ga ponovno naselili.

### Taranto u srednjem vijeku

*Ponte Girevole* jedan od simbola Taranta
Između 6, i 10. vijeka *Taranto* je promijenio više gospodara; Gote, Bizantince, Langobarde i Arape. Razorili su ga Saraceni - 927. ali ga je obnovio bizantski car Nikifor II Foka - 967. Nakon tog ga je zauzeo normanski avanturist Robert Guiscard - 1063. njegov sin i nasljednik Bohemond I, uspio je postati knez Taranta. U tom vremenu, iz *Taranta* su polazili brojni brodovi sa križarima za Jeruzalem. Nakon tog je *Taranto* postao dio normanske Kraljevine Sicilije, a zatim Napuljskog kraljevstva, kojim su naizmjence vladale dinastije Anžuvinaca i Aragonaca.

Tokom 16, i 17. vijeka grad su u više navrata napali Osmanlije.

### Taranto u novom dobu

Za Napoleonskih ratova *Taranto* je bio baza francuske mornarice, ali je nakon poraza Napoleona - 1815. vraćen Kraljevini dviju Sicilija u čijem je sastavu bio sve do Ujedinjenja Italije 1860. Za Kraljevine Italije *Taranto* je izrastao u važnu bazu Talijanske ratne mornarice, i odigrao važnu ulogu u oba svjetska rata.

U noći između 11. - 12. novembra 1940. za vrijeme drugog svjetskog rata, britanska Kraljevska avijacija izvela je Napad na Taranto, to je bio prvi zračni napad izveden na taj način, i na takvu udaljenost, jer su napad izveli malobrojni hidroavioni koji su poletjeli sa nosača aviona Illustrious.

Znamenitosti
------------

Obzirom na veličinu grčkog polisa - *Tarasa*, grad ima relativno malo spomenika iz tog vremena. Po brojnim grčkim nekropolama, koje su iskopane unutar historijskog centra, pronađena je impresivna zbirka keramike, kako one iz Grčke, tako i one koju su izradili domaći majstori. Uz to je pronađen i velik broj statua boga Apolona, koje su bile namjenjene njegovom hramu koji se tu nalazio, uz velik broj reljefa. Najveći dio tog materijala danas je izložen u lokalnom Nacionalnom muzeju.

*Taranto* ima puno više ostataka Rimske umjetnosti, između ostaloga; ostatke velikih javnih termi i amfiteatar, puno podnih mozaika, kuća i brojne grobnice. Stari grad (Città Vecchia) - *Taranta*, nalazi se na mjestu grčke - Akropole Taras na današnjem otoku između unutrašnje i vanjske luke. Na otoku se nalazi aragonski dvorac iz 1480. kasnije proširivan, romanička katedrala San Cataldo iz 11. vijeka s baroknom fasadom) i crkva San Domenico Maggiore iz 1302. s impozantnim portalom i rozetom.  

U novom dijelu grada - Città Nuova, koji se prostire po poluotoku jugoistočno od centra, nalazi se Arsenal iz 1803. zgrade državne administracije, Državni geofizički opservatorij (1905.), Narodni muzej i Državni zavod za biologiju mora (1931.).

Industrijska zona grada *Borgo*
Kvart - Borgo na sjeverozapadu je industrijska zona grada.

Po *Tarantu* se zove i jedna vrsta pauka - Tarantula (Theraphosidae). Po jednoj lokalnoj verziji zbog tog divovskog otrovnog pauka, nastao je i ples tarantella. Kad bi nekog ubo taj pauk, on bi odmah stao cupkati i plesati, da se iznoji, jer je to bio recept da se na taj način izluči otrov iz krvi, i tako spasi život .

Privreda i transport
--------------------

*Taranto* je prije svega važna trgovačka i ratna luka, ali i snažan industrijski grad sa čeličanom, željezarom, rafinerijom nafte, cementarom, brodogradilištem, pogonima kemijske i tekstilne industrije. Okolica grada je plodan poljoprivredni kraj, pa je razvijena i prehrambena industrija.
U zaljevu *Mare Piccolo* razvijen je kavezni uzgoj riba, i uzgoj školjaka; dagnji i oštriga.

*Taranto* je povezan željeznicom sa Barijem, Brindisijem i Metapontom.

Gradovi prijatelji
------------------

|  |  |  |
| --- | --- | --- |
| * Grčka, Sparta
* Francuska, Brest
 | * Ukrajina, Donjeck
* Španjolska, Alicante
 | * Pakistan, Islamabad
 |

Izvori
------

1. 1 2  „*Italy: Puglia*" (engleski). Citypopulationde. Pristupljeno 04. 07. 2013.
2. 1 2 3 4 5 6 7 8 9 10 11 12 13 14 15 16  „*Taranto*" (engleski). Encyclopædia Britannica. Pristupljeno 04. 07. 2013.

Vanjske veze
------------

***Taranto*** na Wikimedijinoj ostavi

* Službene stranice grada Arhivirano 2012-05-25 na Wayback Machine-u ()
* *Taranto* na portalu Encyclopædia Britannica ()